Lisa 1

Tehniline kirjeldus

Töö	Nursipalu harjutusvälja veeseirekava

Objekt 	Nursipalu harjutusväli
	
Tellija 	Riigi Kaitseinvesteeringute Keskus

1.	Sissejuhatus

Vabariigi Valitsus otsustas 20.10.2023 korraldusega nr 266 „Kaitseväe Nursipalu harjutusvälja laiendamine planeerimisseadust kohaldamata, keskkonnamõju hindamata jätmine ja Natura asjakohase hindamise algatamine“ laiendada Nursipalu harjutusvälja. Harjutusvälja laiendamisel RelvS 85 lõike 3 1 alusel on Vabariigi Valitsusel õigus jätta planeerimisseadus kohaldamata ja ühes sellega ei kohaldu Nursipalu harjutusvälja laiendamise puhul ka keskkonnamõju hindamise ja juhtimissüsteemi seaduse kohane keskkonnamõju hindamine, kuna kavandatava tegevuse ainus eesmärk on riigi julgeoleku tagamine. Enne otsust tellis Riigi Kaitseinvesteeringute Keskus Nursipalu harjutusvälja laiendamise kohta keskkonnaülevaate, millest selgus, et harjutusvälja laiendamisel ei ole mõju veekeskkonnale täpsemalt mõjusid hinnata ei ole vaja. Samas on teada, et Kaitseväe tegevuse tulemusel võib keskkonda sattuda ained, mida õigusaktides käsitletakse ohtlikena. Eeskätt on nendeks lõhkeainetes ja laskemoonas sisalduvad mitmesugused raskemetallid. Selleks et hinnata riigikaitselise tegevuse mõju veekeskkonnale, tuleb periooditi läbi viia pinna- ja põhjaveeseiret. Seiretulemuste alusel saab jälgida, kas sihtmärgiala pinnasest (peamine raskmetallide kuhjumise koht) jõuavad ohtlikud ained veekeskkonda ning ohustavad seeläbi põhjavee kvaliteeti, pinnaveekogusid või vee-elustikku. Seetõttu on vajalik laiendatud harjutusvälja pinna- ja põhjavee seire.

2.	Eesmärk

Töö eesmärgiks on Nursipalu harjutusvälja pinna- ja põhjaveeseisundi seirekava koostamine, et edasise seire põhjal oleks võimalik jälgida ja hinnata harjutusväljal toimuvast tegevusest tulenevaid mõjusid veekeskkonnale ning vajadusel rakendada vastumeetmeid.

3.	Töö lahendamise tegevused ja tähtajad

3.1.	Täitja peab tutvuma Nursipalu harjutusväljal toimuva ja planeeritava tegevusega ning nende põhjal koostama veeseirekava, sh tuleb täitjal läbi töötada eelnevad harjutusvälja arendamist ja keskkonda puudutavad dokumendid. Töö tegemiseks vajalikud materjalid, mis on Riigi Kaitseinvesteeringute Keskusel olemas, antakse täitjale. Välistest registritest ja muudest andmekogudest pärinevad andmed tuleb töö tegijal ise hankida.
3.2.	Seirekava peab sisaldama vähemalt:

3.2.1.	Seireala lühikirjeldust (reljeef, veestik, hüdrogeoloogiline ehitus ja tingimused);
3.2.2.	Keskkonnaohtlike ainete kirjeldust (ained, mis võivad pärineda harjutusväljal toimuvast tegevusest);
3.2.3.	Olemasoleva seire lühikirjeldust ja tulemusi;
3.2.4.	Planeeritava seire sisu (pinna- ja põhjavee seirepunktid) koos seirepunktide kirjelduse ja vajalikkuse põhjendustega, seiratavate näitajatega, seire tiheduse, seirepunkti nõuded (näiteks põhjaveeseire puurkaevu nõuded), muu asjakohase ja vajaliku infoga;
3.2.5.	Ettepanekuid ja soovitusi, et vältida harjutusvälja toimuva tegevuse võimaliku kahjulikku mõju teket veekeskkonnale;
3.2.6.	Tegevusplaani juhuks kui planeeritava seire käigus leitakse veest ohtlikke aineid.

3.3.	Välja pakutavad seirepunktid tuleb täitjal üle kontrollida looduses, et veenduda nende sobivuses seireks. 
3.4.	Seirepunktide asukoha valikul tuleb arvesse võtta ala hüdrogeoloogilisi tingimusi, kaitsealuseid objekte ning harjutusväljal paikneva taristu ja väljaõppealade asukohti ning olemasolevaid veeseirepunkte.
3.5.	Territooriumi külastusaeg võib sõltuda väljaõppegraafikust, seetõttu tuleb see eelnevalt kooskõlastada töö tellijaga.
3.6.	Seirepunktide asukohad tuleb esitada ka SHP failina.
3.7.	Töö koostajal peab olema varasem veeseirekavade või muude taoliste kavade koostamise kogemus.
3.8.	Töökoosolekud toimuvad vajaduspõhiselt Riigi Kaitseinvesteeringute Keskuse kontoris aadressil Järve 34a, Tallinn või veebi vahendusel või kokkuleppel muus kohas.
3.9.	Tellija kooskõlastatud töö lõppversioon peab olema valmis ja tellijale üle antud kõige hiljem 15.09.2024. Täitja peab lõpliku versiooni esitama tellijale kooskõlastamiseks vähemalt kaks nädalat enne lõpptähtaega.

4.	Nõuded töö teostajale

4.1.	Peab omama pikaajalist (vähemalt 5 aastat) kogemust pinna- ja põhjavee valdkonnas. 

5.	Tellijale antavad materjalid

5.1.	Tehnilisele kirjeldusele vastav seirekava koos lisadega tuleb esitada tellijale elektrooniliselt allkirjastatuna (pdf- ja doc-vormingus, tabelandmed xls-vormingus, kaardiandmed shp-vormingus, fotod pdf- või jpg vormingus).